**Prvi rezultati podprograma MEDIA**

**spodbudni za izolski festival Kino Otok in sektor distribucije**

**Skoraj 60.000 EUR podpore slovenskemu filmu: prva podpora podprograma MEDIA za filmski festival Kino Otok, na področju distribucije Slovenija z desetimi podprtimi projekti petih distributerjev na visokem drugem mestu. Inštitut za transmedijski dizajn uspešen na MEDIA podprtem koprodukcijskem skladu IDFA Bertha Fund Europe. V Cannesu praznovanje 25. obletnice MEDIE, producent Boštjan Ikovic (Arsmedia) na platformi *Producers on the Move*.**

Zavod Kino Otok je prvič pridobil podporo podprograma MEDIA v višini 27.000 EUR za junijsko izvedbo festivala **Kino Otok 2016.** Na prvem roku razpisa za filmske festivale je od 132 prejetih vlogbilo **podprtih 23 % oz. 30 evropskih festivalov** – tako se je Slovenija uvrstila med zgolj 22 držav, ki bodo v prvi polovici letošnjega leta gostile mednarodne filmske festivale s podporo Ustvarjalne Evrope.

Ocenjevalci so posebej pohvalili zunaj festivalska prizadevanja Kino Otoka na področju **filmske vzgoje** (Evropski dan mladega filmskega občinstva 8. maja v Izoli že četrtič poteka sočasno s 27 drugimi evropskimi mesti, na Obali pa se uveljavlja tudi otoški filmsko-vzgojni program Podmornica). Prepoznana je tudi **turistična privlačnost** izolskega festivalskega dogajanja, predvsem pa dejstvo, da bo letošnja edicija pomembno **stičišče domačih in tujih filmskih strokovnjakov**. Festival bo gostil enega najbolj prepoznavnih evropskih programov za razvoj produkcijskih strategij **Torino Film Lab – Framework** ter regionalno razvojno usposabljanje **Re-Act**, dve priznani strokovni platformi pod mentorstvom mednarodno uveljavljenih predstavnikov svetovne filmske industrije.

Slovenija se je (skupaj z Belgijo in Madžarsko) uvrstila na visoko **drugo mesto** glede na število podprtih projektov na prvem roku MEDIA razpisa za selektivno distribucijo. Z **desetimi podprtimi projekti** distribucije tujih evropskih filmov bo pet slovenskih distribucijskih hiš – **Fivia** (pet projektov), **Cinemania** (dva projekta) ter **Continental Film**, **Demiurg** in **Društvo za oživljanje zgodbe 2 koluta** (po en projekt), skupaj črpalo 32.300 EUR. Nekatere izmed podprtih filmov si je že možno ogledati na [**Filmskem tednu Evrope**](http://ced-slovenia.eu/filmski-teden-evrope-brezplacne-projekcije-od-4-do-14-maja/), ki ob 25. obletnici podprograma MEDIA med 4. in 14. majem v dvanajstih slovenskih mestih ponuja 30 brezplačnih projekcij kakovostnih evropskih filmov, s poudarkom na vidnih MEDIA in LUX filmskih naslovih.

**Inštitut za transmedijski dizajn** **(ITD)** je prvi prijavitelj iz Slovenije oz. širše regije, ki je uspešno pridobil sredstva enega od petih MEDIA podprtih mednarodnih skladov za spodbujanje sodelovanja med evropskimi producenti in producenti iz držav v razvoju,nizozemskega [**IDFA Bertha Fund Europe**](https://www.idfa.nl/industry/latest-news/idfa-bertha-fund-announces-february-2016-selection.aspx). Kot nosilki mednarodne distribucijske strategije tragikomičnega dokumentarca **Ukrajinska šerifa** (Ukranian Sheriffs, r. Roman Bondarchuk), na IDFA-i nagrajenega s posebno nagrado žirije, je ekipi ITD dodeljena ena od zgolj treh na evropski ravni podeljenih distribucijskih spodbud za projekt, ki nastaja v sodelovanju Ukrajine, Velike Britanije, Latvije in Slovenije.

V okviru najprestižnejšega svetovnega filmskega festivala v Cannesu letos poteka pestro **obeleževanje 25. obletnice obstoja (pod)programa MEDIA** kot pomembnega evropskega mehanizma za spodbujanje avdiovizualnega sektorja. Med drugim bo platforma **Producers on the Move** z MEDIA podporo Ustvarjalne Evrope gostila dvajset izbranih kandidatov – tudi slovenskega predstavnika **Boštjana Ikovica (Arsmedia)** – ki bodo dobili izjemno priložnost predstavljanja in promocije na številnih dogodkih za usposabljanje in navezovanje stikov.

**Center Ustvarjalna Evropa iskreno čestita vsem uspešnim prijaviteljem!**